एसआयआर मोहिमेतील कर्मचाऱ्यांना ४५ दिवसांची विशेष रजा द्या; शिक्षक परिषदेची मागणी

अलिबाग : भारत निवडणूक आयोगाच्या निर्देशानुसार सुरू असलेल्या विशेष सखोल पुनर्निरीक्षण अर्थात एसआयआर (SIR) मोहिमेचे काम करणाऱ्या शिक्षक, शासकीय कर्मचारी, अंगणवाडी सेविका आणि विविध विभागांतील कर्मचाऱ्यांना ४५ दिवसांची विशेष नैमित्तिक रजा मंजूर करावी, तसेच त्यांच्या मानधनात वाढ करावी, अशी मागणी महाराष्ट्र राज्य शिक्षक परिषदेने केली आहे.

शिक्षक परिषदेचे संस्थापक आमदार संजय केळकर यांच्या मार्गदर्शनाखाली आणि राज्याध्यक्ष राजेश सुर्वे यांच्या नेतृत्वाखाली महसूलमंत्री चंद्रशेखर बावनकुळे आणि प्रवीण दरेकर यांना यासंदर्भात निवेदन देण्यात आले.

एसआयआर मोहिमेअंतर्गत संबंधित कर्मचाऱ्यांना नियमित शासकीय कामकाज सांभाळतानाच मतदारांची माहिती संकलित करणे, त्याची पडताळणी करणे, आवश्यक कागदपत्रांची तपासणी करणे आणि मतदारांची माहिती अद्ययावत करण्याची अतिरिक्त जबाबदारी पार पाडावी लागली.

ग्रामीण आणि दुर्गम भागांमध्ये प्रतिकूल हवामान, प्रवासाच्या अडचणी, इंटरनेट आणि तांत्रिक समस्यांचा सामना करत अनेक कर्मचारी या मोहिमेत कार्यरत होते. अनेकांनी सुट्टीच्या दिवशी तसेच कार्यालयीन वेळेनंतरही हे काम पूर्ण केल्याचे शिक्षक परिषदेने निवेदनात नमूद केले आहे.

हेही वाचा –  साखरेच्या दरात महिनाभरात मोठी उसळी

या मोहिमेमुळे कर्मचारी आणि शिक्षकांवर मोठा अतिरिक्त कामाचा ताण निर्माण झाला आहे. त्यामुळे त्यांनी केलेल्या अतिरिक्त श्रमाची शासनाने दखल घेणे आवश्यक असल्याचे शिक्षक परिषदेचे म्हणणे आहे.

यासाठी ४५ दिवसांची विशेष नैमित्तिक रजा मंजूर करण्यासह संबंधित कर्मचाऱ्यांच्या मानधनात योग्य वाढ करावी, अशी मागणी करण्यात आली आहे.

या मागणीबाबत महसूलमंत्री चंद्रशेखर बावनकुळे यांनी सकारात्मक भूमिका दर्शवल्याचे महाराष्ट्र राज्य शिक्षक परिषदेचे राज्याध्यक्ष राजेश सुर्वे यांनी सांगितले.

एसआयआर मोहिमेत काम करणाऱ्या शिक्षक आणि कर्मचाऱ्यांच्या मागण्या मान्य होईपर्यंत शासनाकडे आवश्यक पाठपुरावा सुरू ठेवण्यात येईल, असेही त्यांनी स्पष्ट केले.